Donostiarra

**Donostiarra Kaiarriba Arraun Elkartea** Donostiako (Gipuzkoa) traineru bateratua da. Hiria ordezkatzen duen traineru bakarrean biltzen ditu Donostiako arraunketaren historiako klub desberdinetako arraunlariak.

*Donostiarra* da taldearentzat hautatu zen izena; hori da lehiaketarako erabiltzen dena, eta horixe agertzen da traineruan eta klubaren ikurrean. Hala ere, arautegiak ez zuen izen hori erabiltzen uzten, eta **CDR Kaiarriba** du ofizialki izena klubak.

Jarduera nagusia trainerua bada ere, trainerilla eta batela ere lantzen ditu, baita noizbait aulki mugikorreko modalitateren bat ere, eta Mediterraneoko Llaut modalitateko Espainiako Txapelketan ere parte hartu izan du.

Klubaren traineruan eta arraunlarien jantzietan zuria da kolore nagusia, horixe baita historikoki Donostia arraunean bereizi izan duen kolorea. Alabaina, elementu edo zati osagarri urdin batzuk ere ageri dira, zuriarekin batera, Donostiako Banderaren koloreei erreferentzia egiteko.

Donostiarra Bandera antolatzen duen taldea da.

## Aurrekariak 
Donostiaren izenean lehiatu diren traineru guztiek kate luzea osatu dute arraunaren historian zehar, eta kate horri beste katebegi bat erantsi zion 2007an Donostiarra sortu zuen ekimenak.

Historikoki, Donostia hiriko traineruak lehiakorrak izan dira. Arraunketa tradizionalaren garaian, arrantzale-kuadrillek eratutako traineruen garaian, lehen mailakoak ziren traineru donostiarrak Luis Karril, Kiriko eta Soterotxo bezalako patroien gidaritzapean. Kontxako Banderaren lehen 30 edizioetatik 13 irabazita, hirugarrena da Donostia irabazleen sailkapen historikoan, guztira 14 baititu.

Kuadrillen garaiaren ondoren, arraun kluben zerrenda luzea osatu dute donostiarrek historian zehar (guztira 12 arraun elkarte donostiar aritu dira Kontxan), Donostian tradizio handiko kirola izan baita traineruko arraunketa, kirol honen hasiera-hasieratik. Eta maila onean betiere, Espainiako Txapelketak lortu dituenez Donostiak traineruetan, trainerilletan, bateletan, aulki mugikorreko kategoria nagusi guztietan, eta baita Mediterraneoko llaütetan ere.

Hiriko arraun-klub bakoitzak bere trainerua eratu eta traineru donostiar bat baino gehiago uretaratzen zirenean ere, maila oso ona ematen zuten: 1983-1994 bitarteko 12 edizioetan, 8 aldiz bi traineru donostiar izan ziren irailean Banderaren lehian, hau da, Donostiakoa izateagatik sailkatzen zenaz aparte bigarren traineru donostiar bat sailkatu zen osteguneko sailkapen estropadan. Gainera, 1981-1994 bitarteko 14 edizioetatik 9 aldiz lehen lau postuetan sailkatu zen Donostiako traineruren bat.

Hala ere, 1990eko hamarkadako bigarren erdian elkarteak ahalmena galduz joan ziren. Izan ere, Donostiako klubak batzuetan trainerua osatu ezinik ere geratu baitziren. Horren ondorioz, emaitzak eskasten joan ziren, eta donostiar arraunlariak nahi baino errazago joaten ziren hiritik kanpo arraun egitera.

## Traineru bateratuaren sorrera 
[thumb|Donostiarra 2016ko [Kontxako Banderan.]]

Irtenbideren bat eman nahian-edo, hiriko baliabide eta ekimenen indarra batu eta traineru bateratua eratu behar zela kontsideratu zen. Udalaren inplikazioa lortuta, harekin hitzarmena eratu zuten klub historikoek, eta horrela sortu zen, 2007ko amaieran, Donostiako traineru bateratua: **Donostiarra**. Horretarako espreski klub berria sortu zen: **CDR Kaiarriba** (klubari izen ofizial hori eman zitzaion, arautegiak ez baitzuen uzten *Donostiarra* izeneko kluba sortzen). Ur-Kirolak eta Donostia Arraun Lagunak taldeek ordezkaritza paritarioa zuten klub berriaren zuzendaritzan, Iñaki Arana lehen lehendakaria izanik.

2008 denboraldian Luis Mari Etxart izan zen entrenatzailea, eta, kirol-bilakaerari ondo ez iritzita, Jose Ramon Mendizabal *Mendi* entrenatzailea ekartzeko proposamena egin zen. Horrek tirabirak sortu zituen Ur-Kirolaken eta Donostia Arraun eta udalaren artean. Zuzendaritzako ordezkaritza paritarioaren eraginez, berdinketan oinarritutako blokeoa zegoen erabakiak hartzeko orduan. Blokeo horrek ez atzera ez aurrerako egoera sortzen zuela eta, udalak hitzarmena hautsi eta planteamendu berri bat bultzatzea erabaki zuen.

2009 urtearen hasieran, klub egitura berria ezarriko zuten estatutu eta hitzarmen berriak eratu ziren udalarekin: lehengo bi klubez gainera, Fortuna Kirol Elkartea ere gehitu zen, eta herritarrei bazkide izateko aukera eman zitzaien. Horrela, berdinketak eragotziko lituzkeen zuzendaritza eratu zen: bina kide dute zuzendaritzan Ur-Kirolak eta Arraunek, beste bi kide bazkide-masa berriak, eta bat Fortunak. Alberto Goitia izendatu zen lehendakari berria. Fortunatik bereizi zen Kiriko AKE klubeko arraunlariak ere Donostiarran aritu izan dira.

2017an, kluba kudeatzeko moduan desadostasunak bizi izan ondoren, bere burua Donostiarratik kanpo ikusten zuela adierazi zuen Arraun Lagunakek.

## Kirol ibilbidea 
thumb|2016 urteko *Torrekua II* trainerua.
**Gizonezkoen trainerua**k KAE-1 Ligan hasi zuen bere ibilbidea, helburua izanik TKE Ligarako play-offetan sailkatzea. 2016ko denboraldian lortu zuen play-offerako txartela lehen aldiz; play-off horietan hirugarren egin, eta, ondorioz, ez zen TKE Ligara igo. 2017 denboraldirako, Igor Makazaga sanjuandarra izendatu zen entrenatzaile, eta, KAE 1 Liga irabazi eta gero, play-offerako sailkatu zen berriro ere: play-offetan bigarren postua eskuratuta, bere historian lehen aldiz TKE Ligara igotzea lortu zuen.

Lehen banderak, berriz, 2015eko denboraldian lortu zituen Donostiarrak. 2019an irabazi zuen TKE Ligako lehen bandera, Getxoko Bandera, eta 2019an bertan irabazi zuen Arkaitz Diaz patroiak liga horretako patroi onenaren saria. 2021ean denboraldi bikaina osatu zuen, Kontxan berriz laugarren eginez eta Ligan ohorezko txandan arituz eta berriz ere patroi onenaren saria jasoz. 2022an, 3. postua lortu zuen Ligan.

Kontxako Banderan, 2022an lortutako 2. postua du orain arteko posturik onena. Beste modalitateetan egindako saioen artean, azpimarratzekoa da Espainiako Llaüt Txapelketa irabazi zuela 2013an eta Espainiako Batel Txapelketa 2019an.

**B trainerua**ren helburua traineru nagusirako arraunlariak trebatzea da, eta KAE 2 Ligan aritu zen, 2018an KAE 1 Ligara igotzea lortu zuen arte.

**Emakumezkoen trainerua** 2017an uretaratu zuen lehen aldiz. Hauxe izan zen emakumezkoen hirugarren traineru donostiarra, 2009an Ur-Kirolakek eta 2015ean Arraun Lagunakek ateratakoen ondoren. 2018an, ETE Liga sortu berria irabazi zuen eta play-offak jokatu ondoren maila gorenera igo zen.

## Palmaresa 
Donostiako traineruek, arrantzale-kuadrillen garaitik hasita, garaipen eta bandera ugari lortu dituzte historian zehar, eta honako hauek dira garrantzizkoenak:
### Kontxako Bandera 
* **Txapelduna (14):** 1879, 1883, 1887, 1889, 1890, 1891, 1892, 1894, 1897, 1915, 1918, 1920, 1922 eta 1950.
### Espainiako Traineru Txapelketa 
* **Txapelduna (2):** 1945 eta 1992.
### Euskadiko Traineru Txapelketa 
* **Txapelduna (1):** 1992.

Garaipen horien zerrenda osoa ikusteko:

## Donostiarraren palmaresa (gizonezkoak) 
[thumb|Donostiarra 2017ko [KAE Liga irabazi berritan.]]
Garaipen horietatik, hauek dira Donostiarra 2008an lehian hasi zenetik klub honek lortutakoak:

### Kontxako Bandera 
* Txapelduna (0)
* Bigarrena (1): 2022.
* Hirugarrena (1): 2024.

### TKE Liga 
* **Txapelduna (0)**
* Bigarrena (0):
* Hirugarrena (3): 2022, 2024, 2025
* Irabazitako estropadak (2025 barne): 10
* TKE Ligako patroi onenaren saria (2): 2019, 2021
* Parte hartzeak (7): 2018, 2019, 2020, 2021, 2022, 2023, 2024
* KAE 1 Liga (1): 2017
* KAE 2 Liga (1): 2018

### Espainiako Traineru Txapelketa 
* **Txapelduna (0)**:
* Bigarrena (0):
* Hirugarren 2019an eta 2025ean.

### Euskadiko Traineru Txapelketa 
* **Txapelduna (0)**:
* Bigarrena (2): 2021, 2025.
* Euskadiko distantzia luzeko traineru txapelketa (0): bigarrena, 2017, 2020 eta 2021ean.

### Gipuzkoako Traineru Txapelketa 
* **Txapelduna (0)**:
* Bigarrena (5): 2020, 2021, 2022, 2023. 2025.

### Banderak 
Gizonezkoen A eta B taldeek lorturiko banderak.

### Batelak 
* Espainiako Batel Txapelketa (1): 2019
* Gipuzkoako Batel Txapelketa (7): 2018, 2019, 2021, 2022, 2023, 2024, 2026
* Gipuzkoako Batel Liga (4): 2019, 2020, 2022, 2023

### Mediterraneoko Llaütak 
* Espainiako Llaüt Txapelketa (1): 2013

### Sailkapenak eta urteko bestelako datuak 
## B trainerua 
*Donostiarra*ren B ontzia klubaren bigarren urtean uretaratu zen lehen aldiz, 2009an.

Harrobia lantzea du helburu, lehen trainerurako mutilak prestatzeko zereginean betiere: Donostiako klubetako gaztetxoak biltzen ditu, baita Urumearen arroako hainbat arraunlari ere.

KAE 2 Ligan hasi zuen ibilbidea, eta KAE 1 Ligarako igoera lortu zuen 2018an. Bi denboraldi egin zituen bertan. 2022an bigarren egin eta play-offetan mailaz igotzea lortu zuen berriz. Play-offetako gainerako taldeek errekurtsoa jarru zuten arraunlari baten partehartze ezegokiaz eta epaileek arrazoia eman ondoren Ligako hainbat jardunalditan ere puntu kenketak egin zitzaizkion eta KAE 2 Ligako bosgarren postuan gelditu zen.

2024 denboraldian hiru bandera irabazi zituen (Santoña, Erandio eta Ría del Ason) eta Ligan 2. postua eskuratu zuen. Ondoren play-offetan bigarren egin eta mailaz igotzea lortu bazuen ere 2025erako ez du trainerurik osatzea lortu.

**Ligak**:
* KAE 2 Liga (1): 2018

**Banderak:**

**Denboraldiak**

## Emakumezkoen trainerua 
[260px|thumb|Donostiarrako emakumezkoen traineruko arraunlariak, [Oriako Traineru Jaitsieran (2019)]]
### Hastapenak 
2017an uretaratu zuen Donostiarrak lehen aldiz emakumezkoen trainerua. Donostian antolatu zen emakumezkoen hirugarren trainerua izan zen, 2009an Ur-Kirolakek eta 2015ean Donostia Arraun Lagunakek ateratakoen ondoren (2015 denboraldi horretan, Donostiarra hitzarmenak eratutako egituraren pean kokatu zen nolabait, baina 2016an ez zen akordiorik lortu Donostiarrarekin, eta Arraun Lagunakek bere ekimen bakarrez uretaratu zuen trainerua). 2017 denboraldirako bi traineru donostiar izan ziren uretan, Arraun Lagunak eta Donostiarra.

Bere lehen denboraldian, 2017an, lortu zuen Donostiarrak emakumezkoen bere lehen bandera. 2018an, ETE Liga sortu berria irabazi zuen, maila gordeneko ligara igotzeko play-offera sailkatuz. Play-offetan, Euskotren ligara igotzea lortu zuen. 

### Euskotren Ligan 
Euskotren Ligako lehen parte-hartzean hirugarren postua lortu, eta play-offa sahiestu zuen. Donostiako talde bateko lehen emakumezko entrenatzailea Maialen Arrazola donostiarra izan zen, 2020 denboraldian Donostiarrako entrenatzaile eta arraunlari modura itzuli baitzen arraun-mundura, bi urtez utzita izan ondoren.

Nerea Perez patroiak Emakumezkoen Traineru Ligako patroi onenaren saria irabazi zuen 2023an eta 2024. 2023an traineru donostiarren arteko lehia izan zen Kontxako Banderan eta Donostiarrak bigarren egin zuen.

2025ean azken postuan hasi zuen Liga eta amaieran azken postua utzi eta play-offetara sartzea lortu zuen. Kontxako Banderaren araudian izandako aldaketaren ondorioz sailkapen estropada jokatu behar izan zuen eta hirugarren denbora onena eginez aise sailkatu zen etxeko Bandera jokatzeko. Play-offetan maila mantentzea lortu zuen.

### Kontxako Bandera 
* **Txapelduna (0)**
* Bigarrena (3): 2020, 2023, 2024
* Hirugarrena (2): 2021, 2022
* Sailkatua¹ (1): 2025.
¹ Donostiarra izateagatik automatikoki sailkatuez aparte, sailkapen estropadetan sailkatuak

### Emakumezkoen Traineru Liga 
* **Txapelduna (0)**
* Bigarrena (1): 2020.
* Hirugarrena (4): 2019, 2021, 2022, 2023.
* Irabazitako estropadak (2025 barne): 7
* Parte hartzeak (7): 2019, 2020, 2021, 2022, 2023, 2024, 2025
* Patroirik onena (2): 2023, 2024.
* ETE Liga (1): 2018.

### Txapelketak 
* Espainiako Txapelketa (0)
* Euskadiko Txapelketa (2): 2020, 2023.
* Euskadiko distantzia luzeko traineru txapelketa (2): 2020, 2021.
* Gipuzkoako Txapelketa (1): 2023.

### Gainontzeko banderak 
### Aulki mugikorra 
* Espainiako aulki mugikorreko itsas arraunketa txapelketa (C4X+): 2017

### Trainerillak 
* Euskadiko Trainerilla Txapelketa (1): 2021
* Gipuzkoako Trainerilla Txapelketa (1): 2021
* Gipuzkoako Trainerilla Liga (1): 2021

### Batelak 
* Espainiako Batel Txapelketa (2): 2020, 2023
* Euskadiko Batel Txapelketa (2): 2020, 2023
* Gipuzkoako Batel Liga (2): 2020, 2023

### Sailkapenak eta urteko bestelako datuak 
## Presidenteak 
* 2007 - 2009: Iñaki Arana
* 2009 - 2015: Alberto Goitia
* 2015 - ....... : Alberto Lopez

## Erreferentziak 
## Kanpo estekak 
*  Donostiarraren webgune ofiziala
* KAE-ARC Ligaren webgunea Klubaren urtez urteko sailkapenak eta plantillak ageri dira
*  Tornozulotik (Donostiarrak arraunean) Donostiako arraunketari buruzko bloga
* "Gora Arraunak" dokumentala Donostiako arraunaren historiari buruzko kapitulua, 1:30 minutuan hasten da